IP วิ่งต่อ 4% โบรกฯชี้กำไรปี 63 แตะ 57 ลบ.รับอานิสงส์ “โควิด” หนุนยอดขายวิตามินพุ่ง
IP วิ่งต่อ 4% โบรกฯชี้กำไรปี 63 แตะ 57 ลบ.รับอานิสงส์ “โควิด” หนุนยอดขายวิตามินพุ่ง
22 มิ.ย. 2563

ผู้สื่อข่าวรายงานว่า ราคาหุ้น บริษัท อินเตอร์ ฟาร์มา จำกัด (มหาชน) หรือ IP ณ เวลา 11.15 น. อยู่ที่ระดับ 10 บาท บวก 0.40 บาท หรือ 4.17% สูงสุดที่ระดับ 10.10 บาท ต่ำสุดที่ระดับ 9.70 บาท ด้วยมูลค่าการซื้อขาย 125.82 ล้านบาท

ด้านนักวิเคราะห์ บล.โกลเบล็ก คาดผลประกอบการในช่วงที่เหลือของปี 63 เติบโตต่อเนื่อง จากการแพร่ระบาดของ COVID-19 ส่งผลดีต่อยอดขายของบริษัทเนื่องจากผู้บริโภคหันมาดูแลสุขภาพมากขึ้นหนุนยอดขายกลุ่มผลิตภัณฑ์รักษาสุขภาพและชะลอวัยเนื่องจากในช่วงนี้ผู้บริโภคต้องการอาหารเสริมเพื่อกระตุ้นภูมิคุ้มกันและบำรุงร่างกายเพื่อลดโอกาสในการติดเชื้อ COVID-19
โดยผลิตภัณฑ์ที่จำหน่ายได้เพิ่มขึ้นในไตรมาส 1/63 ได้แก่ วิตามินรวม วิตามินกระตุ้นภูมิคุ้มกัน แอลกอฮอล์ล้างมือ ซึ่งคาดว่าจะมีโมเมนตัมต่อเนื่องไปถึงไตรมาส 2/63 ขณะที่ไตรมาส 3/63 บริษัทจะออกผลิตภัณฑ์ใหม่ 2 ผลิตภัณฑ์ Proimo เพื่อช่วยกระตุ้นการสร้างภูมิคุ้มกัน และ Prolivo สารอาหารสำหรับบำรุงตับ ซึ่งคาดว่าจะได้รับการตอบรับจากผู้ที่บริโภคแอลกอฮอล์เป็นอย่างดี
ทั้งนี้ ฝ่ายวิจัยคงประมาณการกำไรปี 2563 ที่ 57.5 ล้านบาท เติบโต 32% จากปีก่อน โดยฝ่ายวิจัยคงประมาณการรายได้ปี 2563 ที่ 464 ล้านบาท เติบโต 25% จากปีก่อน โดยรายได้ไตรมาส 1/63 คิดเป็น 21% ของประมาณการแต่ เราคาดว่าการแพร่ระบาด COVID-19 เป็นปัจจัยหนุนต่อยอดขายของบริษัทเนื่องจากผู้บริโภคหันมาดูแลสุขภาพเพิ่มขึ้นส่งผลให้มีการซื้อวิตามิน และอาหารเสริมเพื่อกระตุ้นภูมิคุ้มกัน
ด้านอัตรากำไรขั้นต้นคาดว่าจะสูงกว่า 60% เนื่องจากบริษัทเน้นการขายผ่านช่องทางออนไลน์เพิ่มขึ้นทำให้ค่าใช้จ่ายลดลง ด้านอัตราส่วนค่าใช้จ่ายในการขายและบริหารต่อยอดขายคาดว่าจะเพิ่มขึ้นจาก 42.5% สู่ 44.5% เนื่องจากมีการโฆษณาสินค้าใหม่ 5-6 ผลิตภัณฑ์ที่ออกสู่ตลาดในช่วงไตรมาส 2-3 ปี 63 เมื่อพิจารณาเป็นตัวเงินปรับตัวขึ้นจาก 156 ล้านบาทในปี 2562 สู่ 206 ล้านบาทในปี 2563
ส่งผลให้เราคาดว่าปี 2563 จะมีกำไรราว 57.5 ล้านบาท เพิ่มขึ้น 32% จากปีก่อน ขณะที่ปี 2564 คาดว่ารายได้จะเติบโตสู่ 557 ล้านบาท เติบโต 20% จากปีก่อน จากการรับรู้รายได้จากสินค้าที่เปิดตัวในปี 2563 เต็มปีและมีการออกสินค้าใหม่ในปี 2564 อย่างต่อเนื่อง และคาดกำไรราว 72.4 ล้านบาท เติบโต 26% จากปีก่อน